ชอบคิดมากตลอดเวลา รู้สึกว่าตัวเองไร้ความสามารถ และไร้ค่า เป็นภาระของครอบครัว ไม่อยากทำอะไรเลย มีอาการเบื่ออาหาร บางวันก็แทบจะไม่กินอะไรเลย ไม่มีความสุขในการใช้ชีวิตอีกต่อไป มีความคิดอยากฆ่าตัวตายตลอดเวลา เวลาโดนว่า ก็ชอบเอามีดมากรีดนิ้วตัวเอง การที่ชอบเอามีดมากรีดนิ้วตัวเองนั้น อาการแบบนี้เป็นมาตั้งแต่ยังเด็กแล้ว สมัยประถมเลย ตอนนั้นเอามีดอีโต้กรีดเลย ชอบทำร้ายตัวเอง แต่ตอนนั้นยังเด็กมาก เลยไม่คิดว่า ตัวเองผิดปกติอะไร และหลายเดือนมานี้ ก็เริ่มเก็บตัวอยู่แต่ในบ้าน เริ่มกลัวการเข้าสังคม คิดว่าคนอื่นคอยนินทาตัวเอง บางครั้งก็มีอาการหูแว่ว และคิดไปเอง เคยคิดจะออกไปหางานทำ แต่สุดท้ายก็ยอมแพ้ เพราะรับความกดดันไม่ไหว คิดว่าตัวเองคงทำได้ไม่นานอยู่ดี เคยทำงานแค่ 2 อาทิตย์ ก็ลาออก อาการเริ่มคล้ายฮิคิโคโมริเข้าไปทุกวัน และเป็นคนที่รำคาญเสียงมาก จะมีอารมณ์รุนแรง กับเสียงรบกวนทุกที ไม่สามารถควบคุมตัวเองได้เลย และล่าสุดเมื่อตอนดึก ได้เขียนจดหมายลาตายแล้ว เขียนไป ร้องไห้ไป มันรู้สึกอึดอัดไปหมดเลย เราควรทำยังไงดีคะ ตอนนี้ในหัวมันมีแต่ความคิดว่า อยากตายอย่างเดียวเลย มันคิดอย่างอื่นไม่ได้แล้ว แต่ในขณะเดียวกัน ก็รู้สึกดีใจ ถ้าตัวเองตายตอนนี้ค่ะ
สวัสดีค่ะ อาการชอบคิดมาก รู้สึกว่าตัวเองไร้ค่า ไม่อยากทำอะไร มีความคิดอยากทำร้ายตนเองดังกล่าวมานั้น อาจจะเป็นภาวะซึมเศร้า โรคซึมเศร้า การเปลี่ยนแปลงทางอารมณ์และพฤติกรรมอย่างรุนแรงซึ่งจากที่กล่าวมา สามารถเข้าข่ายโรคซึมเศร้าได้มาก โดยโรคซึมเศร้า เป็นความผิดปกติทางอารมณ์ที่ผู้ป่วยอาจรู้สึกเศร้า สิ้นหวัง ช่วยเหลือตัวเองไม่ได้ หรือรู้สึกว่าตนด้อยค่า แม้ความรู้สึกและอารมณ์เหล่านี้จะเกิดขึ้นได้กับทุกคนเป็นครั้งคราว แต่อาการของโรคซึมเศร้านั้นมีความรุนแรงและยาวนานกว่ามากจนถึงขั้นส่งผลกระทบต่อการใช้ชีวิตได้มาก ไม่อยากทำสิ่งที่เคยชอบทำ มีอาการเป็นต่อเนื่องเกิน 2 สัปดาห์ขึ้นไปแนะนำการไปพบจิตแพทย์เพื่อตรวจประเมินสุขภาพจิต และเข้ารับการรักษาอย่างเหมาะสมด้วยยาหรือการทำจิตบำบัด ในเบื้องต้นพยายามพูดคุยระบายปัญหากับผู้ที่ไว้ใจได้ ไม่อยู่คนเดียวนานๆ หาสิ่งที่ชอบทำเพื่อช่วยผ่อนคลายและเบี่ยงเบนความสนใจจากความรู้สึกหดหู่